ToekomsVenster: Dank Hom vir genesingFoto: Christian Holzinger/Unsplash.com As daar iemand van julle is wat siek is, moet hy die ouderlinge van die gemeente laat kom, en hulle moet vir hom bid en hom met olie salf onder aanroeping van die Naam van die Here. En as hulle gelowig bid, sal dit vir die sieke genesing bring: die Here sal hom gesond maak. As hy gesondig het, sal dit hom vergewe word. Bely julle sondes eerlik teenoor mekaar en bid vir mekaar, sodat julle gesond kan word. – Jak. 5:14-16 Soos swaarkry en vreugde is siekwees eweneens deel van menswees. Daar is seker nie ŉ mens wat nie al siek was nie. Daar is ook mense wat baie swaarkry onder kroniese simptome en wat daagliks met geweldige pyn saamleef. Siekte is ook een van daardie dinge wat ŉ mens nie volledig verstaan nie. Sommige mense bid of laat vir hulle bid en vind wonderbaarlike genesing. Ander vir redes wat nie aan ons bekend is nie bly met daardie ongesteldheid worstel. Ons moet versigtig wees om nie sondermeer antwoorde en verklarings aan te bied waarom ŉ persoon nie genees word nie. Ons laat ons egter nie deur twyfelgedagtes lei nie. Ons maak soos die Woord sê. As iemand siek is laat die ouderlinge kom. Nie alle gemeentes het ouderlinge en diakens nie. Ek dink dit is veilig om te sê dat iemand wat geestelik volwasse is gevra kan word om te bid vir die sieke. Daarbenewens is die opsig en versorging van die kudde die ouderling se verantwoordelikheid. Uiteindelik kan enige gelowige vir iemand anders bid omdat die Here sy genade vrylik uitdeel. Ek het al wonderlike getuienisse gehoor van wonders wat gevolg het nadat ŉ kind vir ŉ sieke gebid het. Alhoewel siekte nie sondermeer aan sonde gekoppel kan en mag word nie maak Jakobus daarvoor voorsiening. Indien daar sonde is moet dit bely word, teenoor mekaar asook teenoor die Here. 1 Joh.1:9 – Maar as ons ons sondes bely – Hy is getrou en regverdig, Hy vergewe ons ons sondes en reinig ons van alle ongeregtigheid. Ek dink nie die teks bedoel dat ons ons sondes soos in ŉ Roomse opset aan die priester moet bieg nie. Teenoor mekaar het sekerlik betrekking waar die sonde en oortreding met die ander persoon in verband staan. Aan die ander kant is daar terapeutiese waarde om met iemand anders te praat, selfs te bely en dan saam te bid vir vergiffenis. Olie is tegelyk teken van die Heilige Gees asook die gebruik van medisyne. 1 Timoteus 5:23 – Moenie langer net water drink nie. Gebruik ‘n bietjie wyn vir die maag en vir jou herhaalde ongesteldhede. Uiteindelike is alle genesing Goddelik en dank ons Hom daarvoor.